Hilde Frafjord Johnson

**Hilde Frafjord Johnson** (født 1963) er en norsk tidligere diplomat og politiker (KrF). Hun var utviklingsminister i Kjell Magne Bondeviks første og andre regjering. Johnson var nestsjef i UNICEF i perioden 2007-2011 og fra juni 2011 til juli 2014 FNs spesialutsending til Sør-Sudan med ansvar for FNs operasjoner i det nye landet. Hun arbeider nå med fredsprosesser i Afrika, knyttet til European Institute of Peace, med sete i Brussel.

## Biografi
Johnson er cand.polit. med hovedfag i sosialantropologi fra Universitetet i Oslo fra 1991, med historie og statsvitenskap i fagkretsen. Hun arbeidet som journalist i studietiden, men begynte sin karriere i Utenriksdepartementet først som politisk rådgiver for utenriksminister Kjell Magne Bondevik (1989-90) og deretter om konsulent i Ressursavdelingen i Utenriksdepartementet. 

Hun ble valgt inn på Stortinget fra Rogaland 1993–2001, begge perioder med sete i Stortingets energi- og miljøkomité. Johnson var statsråd for utviklings- og menneskerettighetssaker i Utenriksdepartementet i Kjell Magne Bondeviks første regjering 1997–2000 og statsråd for utviklingssaker i samme departement i Kjell Magne Bondeviks andre regjering 2001–2005. I perioden 2001–2005 hadde utenriksministeren, Jan Petersen, det konstitusjonelle ansvaret for menneskerettighetssaker, men Johnson hadde et ansvar for å tilrettelegge disse sakene. Fra perioden som politiker huskes hun for historisk høy satsing på bistand og for hennes svært aktive rolle i å få i stand en fredsavtale i Sudan. Hun var en av arkitektene bak Comprehensive Peace Agreement (CPA) for Sudan i 2005.

Johnson var fra mars 2006 til juni 2007 engasjert av presidentskapet i Afrikabanken til å utvikle en ny strategi for bankens virksomhet ansvar for land som kommer ut av krise og konflikt.  I 2007 ble hun utnevnt til visedirektør (Deputy Executive Director) i UNICEF. Johnson ble dermed den høyest plasserte nordmann i FN-systemet. I juni 2011 ble hun utnevnt som spesialrepresentant for FNs generalsekretær i Sør-Sudan og som leder for UNMISS med ansvar for FNs operasjoner og FNs fredsbevarende styrke i det nye landet.

Hilde Frafjord Johnson ledet operasjonen i tre år og kunngjorde i slutten av mai 2014 at hun ville fratre stillingen etter endt mandatperiode. Borgerkrigen i Sør-Sudan brøt ut i desember 2013 og fortsatte i flere år etterpå. Mandatperioden utløp 8. juli 2014. Etter dette ble Johnson oppnevnt som medlem av FNs generalsekretærs Høynivåpanel for fredsoperasjoner (the UN Secretary General's High Level Panel on Peace Operations, HIPPO) (2014-2015). Hun var i denne perioden knyttet til Norsk Utenrikspolitisk Institutt (NUPI) (2015)  og var dernest gjesteforsker på Fredsforskningsinstituttet (PRIO) (2019).

Hun har skrevet flere fagartikler innen sosialantropologi og har utgitt tre bøker, en bok om fredsprosessen i Sudan som kom ut i januar 2011, dernest en bok om Sør-Sudan som fokuserte på årsakene til borgerkrigen i landet (2016), begge på engelsk.  Samme år gav hun ut "*Den vanskelige freden - Når fred ender i ny krig"* på Cappelen Damm forlag - som også omhandlet hvordan arbeidet med fredsprosesser kan forbedres slik at avtalene holder over tid.

Fra 1. januar 2020 har Hilde Frafjord Johnson vært knyttet til European Institute of Peace (EIP) i Brussel, der hun fokuserer på arbeid med fredsprosesser i Sentral-, Øst- og det sørlige Afrika.

Hilde Frafjord Johnson har sin politiske bakgrunn fra Kristelig Folkeparti, der hun har hatt flere verv, inkludert nestleder i Kristelig Folkepartis Ungdom 1986–1987.I perioden 2016-2019 var hun generalsekretær i Kristelig Folkeparti. 

## Utmerkelser
* St. Olavs Orden - kommandør (2004)
* De to Nilers orden - 1. klasse (2005)

## Bibliografi
*  – *Waging Peace In Sudan. The Inside Story of the Negotiations That Ended Africa's Longest Civil War*. Sussex Academic Press.
* 2016 – *South Sudan – The Untold Story, From Independence to Civil War*  IB Tauris forlag (nå Bloombury Academic Press).
*  – *Den vanskelige freden* Cappelen Damm

## Referanser


## Eksterne lenker
* 
* 
*